CELEX: C2005/115/43
Language: fi
Date: 2005-05-14 00:00:00
Title: Asia T-32/05: Claire Staelenin 19.1.2005 Euroopan parlamenttia vastaan nostama kanne

14.5.2005   
            
            
               FI
            
            
               Euroopan unionin virallinen lehti
            
            
               C 115/22
            
         Claire Staelenin 19.1.2005 Euroopan parlamenttia vastaan nostama kanne
   (Asia T-32/05)
   (2005/C 115/43)
   Oikeudenkäyntikieli: ranska
   Claire Staelen, jonka kotipaikka on Bridel (Luxemburg), on nostanut 19.1.2005 Euroopan yhteisöjen ensimmäisen oikeusasteen tuomioistuimessa kanteen Euroopan parlamenttia vastaan. Kantajien edustaja on asianajaja Joëlle Choucroun.
   Kantaja vaatii, että ensimmäisen oikeusasteen tuomioistuin
   
               1)
            
            
               kumoaa kilpailun EUR/A/151/98 valintalautakunnan 18.8.2004 tekemän päätöksen
            
         
               2)
            
            
               velvoittaa Euroopan parlamentin maksamaan kantajalle 30 000 euroa korvauksena henkisestä kärsimyksestä, korotettuna Luxemburgin suurherttuakunnassa voimassa olevalla lakisääteisellä korolla tuomion antamispäivästä lähtien korvauksen täysimääräiseen maksamiseen saakka; vaatimus aineellisen vahingon korvaamisesta esitetään myöhemmin;
            
         
               3)
            
            
               velvoittaa Euroopan parlamentin korvaamaan kaikki oikeudenkäyntikulut.
            
         Oikeudelliset perusteet ja pääasialliset perustelut
   Kantaja oli nostanut kanteen kilpailun EUR/151/98 valintalautakunnan päätöksestä. Tämä päätös kumottiin ensimmäisen oikeusasteen tuomioistuimen asiassa T-24/01 5.3.2003 antamalla tuomiolla. Tämän kumoamisen jälkeen parlamentti käynnisti kilpailun uudelleen ja valintalautakunta aloitti työnsä uudelleen. Käsiteltävänä olevassa asiassa riitautetulla päätöksellä valintalautakunta päätti, ettei kantajaa kirjata hyväksyttyjen hakijoiden luetteloon.
   Kanteensa tueksi kantaja vetoaa EY 233 artiklan rikkomiseen, syrjivän kohtelun jatkamiseen ja luottamuksensuojan periaatteen loukkaamiseen.